
Webkartográfia, webes oktató alkalmazások megvalósítása a felsőoktatásban

A topográfia oktatás szerves része a Debreceni Egyetem Geográfus képzésének. Számos tantárgy abszolválásának előfeltétele valamilyen típusú topográfiai teszt kitöltése, mely nehézséget jelent a diákság jelentős hányadának. Ezért úgy gondoltam egy webes felületen elérhető, integrált topográfiai alkalmazás elkészítése megkönnyíti a diákok és a tanárok munkáját.
Először egy társadalomföldrajzi vaktérképes topográfiai teszt megvalósítása volt célszerű. Az ilyen vaktérképes térképrejtvényeknél elegendő pontszerű objektumokat felhasználni. A kijelölt téregység (mintaterület) a Dél-Amerikai kontinens lett, tematikailag pedig a fővárosok és néhány nagyobb városra esett a választás.
Az alkalmazás kialakítása során törekedtem olyan megoldást keresni, mely lehetőleg nyílt forráskódú és széles körben elterjedt. A választásom az alábbi programozási nyelvekre és fejlesztőeszközökre esett: HTML, PHP, ActionScript, FlashDevelop, Adobe Flex SDK, Notepad++. A térképek elkészítéséhez ArcMap 9.3 geoinformatikai szoftvert használtam. A weben való megjelenítés XAMPP szoftvercsomag által biztosított ingyenes Apache webszerverrel történik.
A webes felületen elérhető J 1.0 bejelentkezési felülete megkülönbözteti a diák és a tanár felhasználói szerepkört. A tanár oldali felületen lehetőség van vizsgakiírásra, az adatbázis bővítésére térképi pontok felvétele által. A diák felülete gyakorlásra és vizsgázásra egyaránt alkalmas. A hallgatók eredményei személyenként tárolódnak, így később is visszakereshetők.
Az elkészült oktatóprogram célja, hogy a hallgató egy, az alkalmazás által beolvasott térképen helyesen elhelyezze a képernyőn megjelenő földrajzi neveket. Az elemek kiválasztása során nem különítettem el nehézségi szinteket, de a szelektálás lehetősége adott.



